Þingræður haldnar á Alþingi Íslendinga



Herra forseti. Þetta frv. hefur að efni til verið allloft áður fyrir hv. Alþ., m.a. þessari hv. deild, og frv. hefur nú legið langan tíma á þessu þingi í Nd. Frv. var í nokkuð öðru formi, þegar það var borið fram í fyrstu, bæði einkennileg ákvæði um gildistöku þess og eins um, að þessi nýi kennari átti um leið að vera forstöðumaður sérstakrar rannsóknarstofu, sem við háskólann starfar, eða stofnunar, en þessu hefur nú verið kippt burt og það eitt eftir að stofna það kennaraembætti, sem greinir í frv. Og að því er mér er tjáð, þá er fullt samkomulag um þetta við menn háskólans. Eins er það örugg till. þeirra, að af öllum störfum við háskólann sé nú nauðsynlegast að koma þessu í viðunandi horf, vegna þess að sá kennari, sem nú gegnir þessari kennslu, hefur svo mikið að gera, að honum er það til frambúðar ómögulegt. Af þessum sökum vonast ég til, að hv. deild afgreiði nú þetta mál, sem samkomulag var orðið um í Nd., og blandi ekki öðrum óskyldum eða skyldum atriðum inn í það, svo sem öðrum kennarastörfum við læknadeild háskólans, eins og stundum áður hefur komið fyrir í deildinni. Slíkt mundi verða til þess að fella málið eða torvelda framgang þess. Ef menn hafa áhuga á því að stofna fleiri embætti, þá er nauðsynlegt, að það sé gert með sérstökum frv., en því sé ekki blandað í þetta mál, sem ég þori að fullyrða, að er brýn nauðsyn að nái nú fram að ganga. - Ég vonast til, að málið gangi til 2. umr., og legg til, að því verði vísað til hv. menntmn. deildarinnar.

Forseti (GíslJ): Ég vil í sambandi við þetta mál leyfa mér að benda á, að ég tók málið út af dagskrá í gær vegna þeirra breytinga, sem orðið höfðu í Nd., svo að hv. þm. gætu athugað þær breytingar. Nú sé ég, að undir tölulið 40 og 41 eru komnar inn breytingar, sem raska þeirri stefnu, sem mörkuð var í frv. hér í þessari hv. deild áður, þ.e. að skipta læknishéruðum eftir heilum hreppum. Ég tel því rétt að fresta þessari umr. og óska mjög eftir því, að hv. formaður n. taki málið til athugunar til þess að sjá, hvort annaðhvort sé hægt að fá samkomulag við viðkomandi hv. þm. Nd., sem hefur fengið brtt. inn þannig samþ., eða þá að athugað verði um brtt. hér í þessari hv. deild, sem beinlínis voru gerðar á frv. í upphafi vegna þessarar stefnu, sem talið var að væri nauðsynlegt að halda til verkhagnaðar fyrir hagstofuna. - Umræðum er frestað og málið tekið út af dagskrá. Ég vil biðja hv. formann um að athuga þetta svo fljótt sem hægt er.



Herra forseti. Við 2. umr. þessa máls hér í þessari hv. d. í gær kom fram frá hv. 2. þm. S-M. (VH) athugasemd við 1. gr. En í 1. gr. frv. segir svo, að menntmrn. ákveði fræðsluhérað og skólahverfi barnafræðslustigs og gagnfræðastigs, að fengnum till fræðslumálastjóra o.s.frv. Hv. þm. benti á, að þarna vantaði húsmæðraskólastigið í, og fór þess á leit, að n. athugaði þetta atriði á milli umr. Nú hefur menntmn. tekið þetta til athugunar og borið sig saman við þá, sem að flutningi frv. þessa hafa staðið, og eftir að hafa kynnt sérmálið var menntmn. sammála um að bera fram brtt. við 1. gr. frv. Brtt. er prentuð á þskj. 487, sem hér liggur einnig fyrir. Upphaf 1. gr. hljóðar þá þannig. ef brtt. verður samþ.: „ Menntmrn. ákveður fræðsluhérað og skólahverfi barnafræðslu, gagnfræðastigs og húsmæðrafræðslu.“ Með öðrum orðum, húsmæðrafræðslan er tekin þarna inn í 1. gr., og ákveður þá menntmrn., að fengnum venjulegum till., einnig fræðsluhérað og skólahverfi þeirra skóla. Einn nm., hv. 4. þm. Reykv. (HG), var ekki á fundi n., þegar þessi ákvörðun var tekin, og er hann þess vegna óbundinn af þessari till. En nm. leggja sem sagt til, að þessi brtt. verði samþykkt.